Fort Klapperkop: Nog ŉ aanval, deurbraak gemaakHi-Risk Unit op die toneel. Foto: Hi-Risk Unit Daar is moontlik ŉ deurbraak gemaak in die stryd teen ŉ vlaag aanvalle die afgelope tyd by Fort Klapperkop in Pretoria. Dit volg nadat drie verdagtes Saterdag in hegtenis geneem is, kort nadat ŉ fietsryer die oggend daar aangeval en beroof is. Arthur Crewe, hoof van Hi-Risk Unit-veiligheidsdienste, het Maandag aan Maroela Media gesê die fietsryer, in sy 40’s, het omstreek 07:00 by uitkykpunt 1 fietsgery toe hy deur twee mans aangeval is. “Een van ons reaksievoertuie het ŉ roetinestop by dié uitkykpunt gedoen en ŉ rumoer in die veld gehoor. Die veiligheidsbeampte het gaan ondersoek instel,” het Crewe gesê. “Die fietsryer het terselfdertyd die reaksievoertuig gesien, sy aanvallers gegryp en probeer om hulle daarheen te sleep.” Die verdagtes het probeer om die fietsryer met klippe te slaan en kon daarin slaag om los te kom. Hulle het op vlug geslaan met die slagoffer se selfoon en sportfiets. “Ons beampte het seker gemaak die fietsryer is veilig, waarna hy die verdagtes agternagesit het.” Meer reaksievoertuie en Hi-Risk se honde-eenheid is na die reservaat ontbied en die twee verdagtes is kort daarna aangekeer. Die slagoffer se selfoon is in hul besit gevind. “Een van die verdagtes het ons na nog ŉ verdagte in die Salvokop-omgewing gelei wat glo deel is van ŉ sindikaat wat verantwoordelik is vir die aanvalle in die gebied. Die drie verdagtes, in hul 30’s, het vir ons goeie inligting gegee wat tot meer inhegtenisnemings gaan lei.” Die verdagtes is deur die Pretoria-Sentraal-polisie in hegtenis geneem. Crewe het gesê die slagoffer se fiets is later in die reservaat gevind. Die fietsryer het geringe beserings opgedoen. Maroela Media het vroeër berig ŉ vrou is op 28 Mei wreed deur vier mans aangeval toe sy by Fort Klapperkop fietsgery het. Hulle het haar in die bosse ingetrek en haar herhaaldelik met ŉ klip geslaan en probeer om haar te wurg. Die vrou kon daarin slaag om haar valhelm aan te hou en dit het moontlik haar lewe gered. Sy kon wegkom en het in die rigting van die R21 gevlug waar ŉ motoris haar opgelaai en na veiligheid gebring het. Twee weke tevore is nog ŉ fietsryer daar aangeval en van sy fiets beroof. Talle gewelddadige aanvalle het die afgelope paar maande by Fort Klapperkop plaasgevind sowel as in die nabygeleë Groenkloof-natuurreservaat.